আমাদের আন্দোলন শেষ হয়নি: রিজভী
বিএনপির আন্দোলন এখনো শেষ হয়নি বলে মন্তব্য করেছেন দলটির জ্যেষ্ঠ যুগ্ম মহাসচিব রুহুল কবির রিজভী।
আজ বৃহস্পতিবার দুপুরে ঢাকা মহানগর উত্তর বিএনপির সাতটি থানার কারা নির্যাতিত নেতাকর্মীদের সম্মানে আয়োজিত ঈদ পুনর্মিলনী অনুষ্ঠানে অংশ নিয়ে তিনি এ কথা বলেন।
রিজভী বলেন, 'আইন-শৃঙ্খলা রক্ষাকারী বাহিনীর গুলিতে বা আওয়ামী সন্ত্রাসীদের আঘাতে আমাদের ২০ জন নেতাকর্মী মারা গেছেন গত আড়াই মাসে। ২৮ অক্টোবর থেকে ৭ জানুয়ারি পর্যন্ত। পঙ্গু হয়েছেন অনেকেই, কারও পা চলে গেছে, কারও হাত চলে গেছে আর কারও পৃথিবীর আলো চলে গেছে—দুই চোখ অন্ধ হয়ে গেছে। আইন-শৃঙ্খলা রক্ষাকারী বাহিনীর ছোড়া গুলিতে আজকে অনেক নেতাকর্মী অন্ধ।'
তিনি বলেন, 'আমাদের আন্দোলন তো শেষ হয়নি! আমাদের আন্দোলনে এখনো আমরা রয়েছি। আমাদের লক্ষ্যে এখনো আমরা পৌঁছাতে পারিনি। আমরা এখনো সাহসে ভর করে, এত নিপীড়ন সহ্য করে, এই বৈশাখী খরতাপে এত মানুষ রৌদ্রতাপ উপেক্ষা করে এখানে উপস্থিত হয়েছেন; সদ্য কারামুক্তদের সংবর্ধিত করার জন্য।'
আওয়ামী লীগ সাধারণ সম্পাদক ঈর্ষা থেকে হুমকি দিচ্ছেন মন্তব্য করেন রিজভী। তিনি বলেন, 'এত দমন-পীড়ন করলাম, ২৫ হাজার লোককে গ্রেপ্তার করে কারাগারের মধ্যে রাখলাম, দলের মহাসচিব, স্থায়ী কমিটির সদস্য কে না! ভাইস চেয়ারম্যানদের বন্দি করার পরেও; চলন বিল এলাকায় এক ধরনের আমন ধান হয়। বন্যার পানি যত বাড়ে, ধানের মাথা তত পানির উপরে থাকে—যতই নির্যাতন-নিপীড়ন, যতই পানিতে ডুবিয়ে দেওয়া হোক, বিএনপির মাথা বল বীর, চির উন্নত মম শির।
'ওবায়দুল কাদের এখন বলছেন, এবার আমরা বিএনপিসহ সাম্প্রদায়িক শক্তিকে প্রতিরোধ করব। লজ্জা করল না বলতে? পৃথিবী মধ্যে সবচেয়ে ভয়ংকরতম সাম্প্রদায়িক শক্তি এখন পার্শ্ববর্তী দেশে রাষ্ট্র পরিচালনা করছে। সেই সাম্প্রদায়িক শক্তি, যারা ভারতে রাষ্ট্র পরিচালনা করছে, একমাত্র তারাই আপনাদের সমর্থন জানিয়েছে,' বলেন বিএনপির এই নেতা।
এত বড় সাম্প্রদায়িক শক্তির সঙ্গে আওয়ামী লীগের সখ্যতা মন্তব্য করে রিজভী বলেন, 'তাদের সঙ্গে আপনাদের বন্ধুত্ব। আপনাদের মন্ত্রী বলেছেন, তাদের সঙ্গে আপনাদের নাকি স্বামী-স্ত্রীর সম্পর্ক। আর আপনারা বলেন, সাম্প্রদায়িক শক্তিকে নাকি তাড়াবেন।'

বিএনপির আন্দোলন এখনো শেষ হয়নি বলে মন্তব্য করেছেন দলটির জ্যেষ্ঠ যুগ্ম মহাসচিব রুহুল কবির রিজভী।